C 498/2
BG
Официален вестник на Европейския съюз
30.12.2022 г.
2. изразява съжаление, че в речта си за състоянието на Съюза председателят на Европейската комисия не призна нито активната и централна роля на местните и регионалните власти за преодоляване на тези предизвикателства, нито необходимостта от по-голяма степен на многостепенно управление при изготвянето на политиките на ЕС и от превръщане на сближаването в общата цел на ЕС, както вече е предвидено в Договора от Маастрихт, с който се въведе принципът на субсидиарност и се създаде КР;
3. предупреждава, че инфлацията оказва неравномерно въздействие върху териториите и създава риск от допълнително задълбочаване на съществуващите териториални, социални и икономически неравенства.
По-високите разходи за енергия и транспорт засягат в по-голяма степен уязвими групи от граждани.
Хората в регионите с по-ниски доходи страдат непропорционално от увеличенията на цените на основните стоки и суровини, което ги излага на риск от бедност;
4. подчертава значението на трансграничното сътрудничество с цел по-нататъшно задълбочаване на Европейския съюз в социално, икономическо и административно отношение.
Една трета от населението на ЕС живее в гранични региони с по-големи градове или икономически центрове често от другата страна на границата.
Този неизползван потенциал в областта на здравеопазването, управлението на кризи, енергетиката, мобилността, образованието и труда трябва да се използва по-добре и специално да се насърчава;
5. призовава Европейския съюз да подкрепя градовете и регионите в ЕС и Украйна да посрещнат предизвикателствата, произтичащи от войната.
Възстановяването на Украйна е необходимост, морално задължение и инвестиция за Европейския съюз.
Процесът трябва да следва принципа на ОИСР за „по-добро повторно изграждане“ и да гарантира устойчиви, екологични и цифрови подходи за интегрирано териториално развитие.
Както за възстановяването на Украйна, така и за справянето с последиците от войната и пандемията в ЕС ще е необходима ясна промяна на приоритетите на настоящата многогодишна финансова рамка.
Финансовото положение на общините, регионите и държавите членки и понастоящем е подложено на натиск.
Възстановяването на Украйна също така трябва да върви ръка за ръка с насърчаването на местната демокрация, основана на силни партньорства с местните и регионалните власти в Европейския съюз.
Децентрализираният процес на възстановяване ще даде на украинските граждани възможност да останат в страната си и по този начин ще се ограничат по-нататъшните миграционни потоци.
Същевременно КР отхвърля поставянето на пречки пред имиграцията на украински граждани и призовава Директива 2001/55/ЕО на Съвета (2) за временната закрила да бъде преразгледана, колкото се може по-скоро, за да се предостави на бежанците гаранция за пребиваване за повече от три години;
6. счита, че подкрепата за украинските бежанци следва да бъде стимул за постигане на реформа на системата на ЕС за миграция и убежище въз основа на солидарност, стимули за справедливо споделяне на тежестта и зачитане на основните права, както и защита на външните граници.
Това е още по-неотложно, като се има предвид, че растящите цени на храните в световен мащаб могат да предизвикат приток на мигранти в градовете и регионите на ЕС;
7. подчертава, че местните и регионалните органи на управление са засегнати и от рязко увеличаващите се сметки за енергия за обществените услуги и въздействието на инфлацията върху обществените поръчки и заплатите.
Местните и регионалните власти трябва да се разглеждат като активни партньори в кампании за енергоспестяване, в нови проекти за производство на енергия от възобновяеми източници, както и в планове за действие в извънредни ситуации, свързани с прекъсване на енергийните доставки, за да се вземат предвид местните обстоятелства и трансграничните решения; посочва също така потенциала на местното производство на енергия от възобновяеми източници, за да се диверсифицира енергийният микс на ЕС и да се намали зависимостта ни от трети държави, и изисква схемите на ЕС за финансиране, обществените поръчки и правилата за държавна помощ да бъдат адаптирани, така че местните инвестиционни планове да продължат да функционират в период на висока инфлация;
8. призовава институциите на ЕС и държавите членки да предприемат извънредни мерки в подкрепа на местните и регионалните власти в усилията им за смекчаване на последиците от енергийната криза за домакинствата, уязвимите общности и местните малки и средни предприятия и за поддържане на действащи обществени услуги, включително като им се разпредели част от данъчните приходи, получени от неочакваните печалби на енергийните дружества;
9. призовава Европейската комисия незабавно да предложи общоевропейска горна граница на цените за целия внос на газ в Европейския съюз и да подкрепи разделянето на цената между газа и електроенергията, което би спомогнало за смекчаване на инфлационния натиск;
(2)
Директива 2001/55/ЕО на Съвета от 20 юли 2001 г. относно минималните стандарти за предоставяне на временна закрила в случай на масово навлизане на разселени лица и за мерките за поддържане на баланса между държавите-членки в полагането на усилия за прием на такива лица и понасяне на последиците от този прием (OB L 212, 7.8.2001 г., стр. 12).